Document ID: 32001R1017

Komisjoni määrus (EÜ) nr 1017/2001,
17. mai 2001,
millega muudetakse määrust (EÜ) nr 296/96 liikmesriikide edastatavate andmete ja Euroopa Põllumajanduse Arendus- ja Tagatisfondi (EAGGF) tagatisrahastust rahastatavate kulude igakuise kirjendamise ning nõukogu määruse (EÜ) nr 1259/1999 teatavate üksikasjalike rakenduseeskirjade sätestamise kohta
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 17. mai 1999. aasta määrust (EÜ) nr 1258/1999 ühise põllumajanduspoliitika rahastamise kohta, [1] eriti selle artikleid 4 ja 5,
ning arvestades järgmist:
(1) Liikmesriigid võivad kulutada nõukogu 17. mai 1999. aasta määruse (EÜ) nr 1259/1999 (millega kehtestatakse ühise põllumajanduspoliitika raames kohaldatavate otsetoetuskavade ühised eeskirjad) [2] artiklites 3 ja 4 sätestatud maksete vähendamise või tühistamiste tulemusena vabanenud summad teatavatele kõnealuse määruse artikli 5 lõikega 2 ettenähtud maaelu arengu toetusmeetmetele. Selleks et tagada sel viisil vabanenud summade nõuetekohane haldamine ja järelevalve ning nende kasutamine vastavalt EAGGF tagatisrahastu eeskirjadele, tuleb kõnealuste summade jaoks kehtestada raamatupidamiseeskirjad.
(2) Komisjoni 17. mai 2001. aasta määruse (EÜ) nr 963/2001 (millega kehtestatakse nõukogu määruse (EÜ) nr 1259/1999 üksikasjalikud rakenduseeskirjad seoses täiendava ühenduse toetusega ja komisjonile edastatava teabega) [3] artiklis 1 sätestatakse, et vastavalt määruse (EÜ) nr 1259/1999 artiklitele 3 ja 4 kinnipeetud summad tuleb kasutada täiendava ühenduse toetuse maksmiseks hiljemalt summade kinnipidamise eelarveaastale järgneva kolmanda eelarveaasta lõpuks. Komisjoni määrust (EÜ) nr 296/96 [4] (viimati muudetud määrusega (EÜ) nr 2785/2000 [5]) tuleks vastavalt kohandada.
(3) Käesoleva määrusega ettenähtud meetmed on kooskõlas Euroopa Põllumajanduse Arendus- ja Tagatisfondi komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määrust (EÜ) nr 296/96 muudetakse järgmiselt.
1. Pealkiri asendatakse järgmisega:
"Komisjoni määrus (EÜ) nr 296/96, 16. veebruar 1996, liikmesriikide edastatavate andmete ja Euroopa Põllumajanduse Arendus- ja Tagatisfondi (EAGGF) tagatisrahastust rahastatavate kulude igakuise kirjendamise kohta."
2. Artiklile 2 lisatakse lõiked 2, 3, 4 ja 5:
"2. Määruse (EÜ) nr 1259/1999 artiklites 3 ja 4 osutatud toetusemaksetest kinni peetud summad tuleb kanda iga makseasutuse jaoks avatud erikontole või iga liikmesriigi poolt avatud ühisele erikontole.
Raamatupidamine peab võimaldama teha kindlaks saajale tehtud asjaomase toetusmakse päritolu.
3. Liikmesriigid võivad sel viisil kogutud summad jaotada kasutamiseks ümber muudele makseasutustele. Kõnealused summad kantakse lõikes 2 osutatud makseasutuse kontole või vajaduse korral erikontole, mis on ette nähtud üksnes määruse (EÜ) nr 1259/1999 artikli 5 lõikes 2 osutatud ühenduse täiendava toetuse rahastamiseks.
4. Kui kasutamata summadelt on saadud intressitulu, lisatakse see iga eelarveaasta lõpus olemasolevale saldole. Liikmesriigid kasutavad kõnealust intressi määruse (EÜ) nr 1259/1999 artikli 5 lõikes 2 osutatud ühenduse täiendava toetuse rahastamiseks või arvavad selle maha ettemaksetest vastavalt käesoleva määruse artiklile 6.
5. Makseasutused peavad määruse (EÜ) nr 1259/1999 artikli 5 lõikega 2 ettenähtud meetmetega seotud kulutuste kohta pidama raamatupidamisarvestust, mis on eraldi muude maaelu arenguga seotud kulutuste raamatupidamisarvestusest. Raamatupidamisarvestuses tuleb iga makse puhul teha vahet riikliku rahastamise ning määruse (EÜ) nr 1259/1999 artiklite 3 ja 4 kohaldamisest tuleneva rahastamise vahel."
3. Artikkel 6 asendatakse järgmisega:
"Artikkel 6
Määruse (EÜ) nr 1259/1999 artiklite 3 ja 4 kohaselt kinnipeetud summad ning nendelt saadud võimalikud intressid, mida ei ole makstud vastavalt määruse (EÜ) nr 963/2001 artiklile 1, arvatakse maha asjaomase eelarveaasta oktoobrikuu kulutustega seotud ettemaksetest."
Artikkel 2
Käesolev määrus jõustub kolmandal päeval pärast selle avaldamist Euroopa Ühenduste Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 17. mai 2001

Labels: 12
2
15
6